作者:陶翰
標題:贈房侍禦
內容:志士固不羈，與道常周旋。進則天下仰，已之能晏然。褐衣東府召，執簡南臺先。雄義每特立，犯顏豈圖全。謫居東南遠，逸氣吟芳荃。適會寥廓趣，清波更夤緣。扁舟入五湖，發纜洞庭前。浩蕩臨海曲，迢遙濟江壖。徵奇忽忘返，遇興將彌年。乃悟範生智，足明漁父賢。郡臨新安渚，佳賞此城偏。日夕對層岫，雲霞映晴川。閒居戀秋色，偃臥含貞堅。倚伏聊自化，行藏互推遷。君其振羽翮，歲晏將沖天。